DECIZIA COMISIEI
din 10 decembrie 2009
de modificare a apendicelui 2A la anexa la Decizia 2007/65/CE în ceea ce privește accesul personalului firmelor contractante în clădirile Comisiei
(2009/970/UE)
COMISIA EUROPEANĂ,
având în vedere Tratatul privind Uniunea Europeană și Tratatul privind funcționarea Uniunii Europene, în special articolul 249 alineatul (1),
având în vedere Tratatul de instituire a Comunității Europene a Energiei Atomice, în special articolul 131,
întrucât:
(1)
Comunicarea Comisiei privind noul sistem de acces și de securizare a clădirilor Comisiei [documentul C(2007) 797] are ca obiectiv sporirea nivelului de securitate a persoanelor, a informațiilor, a clădirilor și a altor bunuri.
(2)
În acest scop, s-a realizat proiectul de securizare globală (PSG), care prevede instalarea, în toate clădirile Comisiei, a unor sisteme automatizate de control al accesului, bazate pe tehnologii de control al accesului moderne și performante.
(3)
Unul dintre elementele-cheie ale acestui proiect constă, pe de o parte, în raționalizarea și reducerea numărului foarte mare de modele de ecuson existente în prezent, iar, pe de altă parte, în simplificarea procedurilor de eliberare a acestor ecusoane și legitimații de acces pentru diferitele categorii de personal și de vizitatori ai Comisiei.
(4)
Pentru a permite punerea în aplicare a primei faze de execuție a noului sistem de eliberare a ecusoanelor, în special pentru personalul firmelor contractante, trebuie aduse o serie de modificări de ordin pur administrativ și tehnic Deciziei 2007/65/CE a Comisiei din 15 decembrie 2006 de instituire a măsurilor de securitate standard și a nivelurilor de alertă ale Comisiei și de modificare a regulamentului său de procedură în ceea ce privește procedurile operaționale de gestionare a situațiilor de criză (1),
DECIDE:
Articolul 1
Punctul 4.2 litera (b) din apendicele 2A la anexa la Decizia 2007/65/CE se înlocuiește cu următorul text:
„(b)
Tuturor celorlalți membri ai personalului care trebuie să aibă acces la clădirile Comisiei pentru a-și îndeplini obligațiile contractuale în cadrul serviciilor instituției li se eliberează carduri de acces. Durata de valabilitate a cardurilor eliberate personalului cu contract individual de muncă pe durată determinată nu trebuie să depășească această limită de timp decât în cazul în care Direcția de Securitate a Comisiei autorizează acest lucru.
Se eliberează carduri de acces și personalului unei firme contractante care trebuie să aibă acces la clădirile Comisiei pentru a-și îndeplini obligațiile contractuale. Data la care expiră aceste carduri de acces care se vor elibera personalului firmei este data la care expiră contractul încheiat cu Comisia, cu condiția ca aceste persoane să dețină un act de identitate valabil până la data expirării contractului. În cazul în care această ultimă condiție nu este îndeplinită, cardul de acces care se va elibera va fi valabil până la data la care expiră actul de identitate.
În cazul în care un membru al Parlamentului European dorește să intre într-o clădire a Comisiei, acesta poate să facă acest lucru prezentând personalului de securitate de serviciu cardul său de acces emis de către Parlamentul European, fără a mai trebui să fie supus controalelor suplimentare de securitate impuse vizitatorilor din afară.”
Articolul 2
Prezenta decizie intră în vigoare la data adoptării.
Aceasta se publică în Jurnalul Oficial al Uniunii Europene.
Adoptată la Bruxelles, 10 decembrie 2009.